L’olma rumantscha

L'olma rumantscha è da chattar en las chanzuns, en las melodias rumantschas. Sche Ti vul emprender ad enconuscher il pievel rumantsch, lascha chantar el e taidla.

Jau ma regord anc fitg bain da mia emprima festa da chant sco chantadur activ. Quai è stà festa da chant districtuala da la Surselva il matg 1979 a Sumvitg. L'entira atmosfera sin la plazza da festa e la tensiun avant e durant la producziun da nossa chanzun era per mai insatge dal tuttafatg nov e fascinant. La fascinaziun è restada e creschida

Fascinaziun
IgI è grev d'explitgar ils motivs per questa fascinaziun. Bler ha da far cun sentiments. Sentiments per la melodia, per il linguatg matern, per la patria alpina, per la vita en la cuminanza rumantscha d'ier e dad oz. Ina cuminanza rumantscha che batta adina dapli per si’existenza.

«ll cant romontsch ha aunc ina muntada speciala, che maunca al cant d’auters lungatgs. El ei numnadamein in pussent factor el combat per l’existenza da nies lungatg matern. En biaras vischnauncas periclitadas ei il cant romontsch il sulet ligiom, ch'unescha aunc la populaziun cul vegl lungatg romontsch. El ei leu forsa la suletta expressiun da carezia per siu lungatg periclitau e bunamein emblidau. El ei forsa era il miez che gida puspei francar leu il romontsch.»

Questa constataziun n'è betg nova. Ella è da chattar en la publicaziun «40 onns Surselva», publitgada 1938 da Hans Erni. Ella valeva da lezzas uras e vala anc oz.
Cumenza a las 20.00. Normalmain n'arriv jau betg memia baud, per il solit gist ad uras. La saira cumenza cun intgins exercizis che tanschan da la stgala da notas fin a mez exercizis da gimnastica, nua che l'entir corp vegn stgaudà e preparà per chantar. E lura cumenza l'emprova cun las chanzuns che stattan sin il program da l'onn da chant. Chanzuns profanas e chanzuns da baselgia, tut tenor la funcziun dal chor e la finamira da l'onn da chant. Suenter in'ura datti ina curta pausa. Las fanestras vegnan avertas e tgi che sto, fima ina cigaretta. Era per dar ina baterlada tanscha il temp.

L'exercizi
L'exercizi cuntinuescha. Il president fa sias communicaziuns e menziunescha talas e tals ch'èn sa perstgisads per questa saira. La segunda mesadad da l'exercizi è l'entir chor ensemen. Ussa ha il dirigent peda da glimar vid ils detagls. Cumenzar ensemen, trair flad en il medem lieu, pronunziar ils pleds uschia sco il dirigent giavischa, creschendos e diminuendos uschia sco igl è scrit sin il fegl da notas etc. E quai per ordinari fin ch'il dirigent è cuntent u il temp d'exercizi è uschè avanzà ch’igl è uras da chalar.
Suenter l'exercizi suonda il sitg merità. Tut tenor la posiziun da la glina èsi pussaivel che l'exercizi da chant vegn anc cuntinuà en l'ustaria, en ina stiva u en ina cuschina. I vegn raquintà ch’exercizis da chant hajan gia durà fin la bun’ura da l’auter di, ma quai èn ditgas e paraulas che jau na poss strusch crair…
Mes pitschen excurs davart il chant rumantsch vi jau terminar cun pleds da Casper Decurtins: «En la canzun populara vesein nus al pievel el cor, udin a batter quel, udin il rir e bargir dil pievel. Cheu resuna il giubel, cheu selai sentir il plirar, cheu schulan las gomias, cheu audan ins las benedicziuns dil pievel.»
Forsa che nus ans inscuntrain ina giada a chaschun d’in concert u d’ina festa da chant. Vus pudais alura raquintar a mai davart Vossa passiun per il chant. Ubain n’essas Vus forsa betg in amatur dal chant rumantsch?